b'\n_START_ARTICLE_\nHMS Duchess (D154)\n_START_SECTION_\nPalvelus\n_START_PARAGRAPH_\nHMS Duchess liitettiin palvelukseen otettaessa Kotilaivastoon. Se palveli syyskuusta 1954 hein\xc3\xa4kuuhun 1955 V\xc3\xa4limeren laivastossa. Alus saattoi vuoden 1954 lopulla HMY Britanniaa kuningatar Elisabetin ja prinssi Philipin maailmanymp\xc3\xa4rimatkan viimeisell\xc3\xa4 osuudella. Alus palasi vuonna 1956 V\xc3\xa4limerelle Suezin kriisin aikana. Se palveli t\xc3\xa4m\xc3\xa4n j\xc3\xa4lkeen K\xc3\xa4ukoid\xc3\xa4n laivaston strategisena reservin\xc3\xa4. HMS Duchess p\xc3\xa4\xc3\xa4tettiin vuonna 1964 lainata Australialle, kun sen Australian laivastossa palvellut sisaralus HMAS Voyager oli tuhoutunut kolaroituaan lentotukialus HMAS Melbournen kanssa.\n_START_SECTION_\nAustralian laivasto\n_START_PARAGRAPH_\nHMS Duchess saapui 19. huhtikuuta 1964 Sydneyyn miehitettyn\xc3\xa4 Australian ja Britannian kuninkaallisten laivastojen henkil\xc3\xb6st\xc3\xb6ll\xc3\xa4. Viikkoa my\xc3\xb6hemmin alus siirrettiin Williamstownin laivastontelakalle huollettavaksi, ja se otettiin telakalla ollessaan Australian laivaston palvelukseen 8. toukokuuta 1964 ensimm\xc3\xa4isen\xc3\xa4 p\xc3\xa4\xc3\xa4llikk\xc3\xb6n\xc3\xa4\xc3\xa4n Ian Burnside. Miehist\xc3\xb6ss\xc3\xa4 olleet Britannian kuninkaallisen laivaston miehet palasivat Britanniaan._NEWLINE_Alus palasi telakalta 20. marraskuuta, jonka j\xc3\xa4lkeen se siirtyi uuteen tukikohtaansa Sydneyyn. Alus saapui tukikohtaansa 22. marraskuuta aloittaen kouluttautumisen ensimm\xc3\xa4iseen palvelusteht\xc3\xa4v\xc3\xa4\xc3\xa4ns\xc3\xa4, joka alkoi 19. tammikuuta 1965. Se saapui 6. helmikuuta Singaporeen vapauttaen HMAS Vampiren palaamaan Australiaan. Duchess aloitti ensimm\xc3\xa4isen partiomatkansa 11. helmikuuta Malakansalmessa Pulau Jarakin edustalla ja Singaporensalmessa palaten Singaporeen 24. helmikuuta._NEWLINE_HMS Duchess oli Malesian aluevesill\xc3\xa4 Indonesian ja Malesian v\xc3\xa4lisen sodan aikana vuosina 1965\xe2\x80\x931966. Alus jatkoi palvelustaan nelj\xc3\xa4n vuoden laina-ajan j\xc3\xa4lkeen, ja Australian hallitus lunasti aluksen vuonna 1972._NEWLINE_Alus siirrettiin vuoden 1973 alussa telakalle modernisoitavaksi, jonka aikana osa aluksen aseista poistettiin ja sille rakennettiin koululaivan edellytt\xc3\xa4mi\xc3\xa4 luokkatiloja. Se palasi palvelukseen elokuussa 1974 ja aloitti ensimm\xc3\xa4isen koulutuspurjehduksensa vuoden 1975 alussa. Alus vieraili Lounais-Australiassa ja Uudessa-Seelannissa. Se teki t\xc3\xa4m\xc3\xa4n j\xc3\xa4lkeen koulutuspurjehduksia ainakin vuoden 1975 lopulla, 1976 ja 1977._NEWLINE_Alus poistettiin palveluksesta syyskuussa 1977 ja alusluettelosta 24. lokakuuta. Alus myytiin romutettavaksi 7. toukokuuta 1980, ja se l\xc3\xa4hti 9. hein\xc3\xa4kuuta hinattuna Sydneyst\xc3\xa4 kohti Taiwania.'